### Beslutning

Godkendt.

Afbud: Ebbe Andreasen

### Sagsfremstilling

## Resume og sagens baggrund

Kalundborg Kommune har modtaget en ansøgning fra ejeren af [adresse] 48 om at omlægge [adresse] 48, så vejen flyttes nærmere skel. Da privatvejsloven ikke indeholder regler for at omlægge en vej, vil der rent teknisk være tale om at nedlægge det eksisterende vejstykke og anlægge en ny vej. Kompetencen til at nedlægge en privat fællesvej ligger hos Teknik- og Miljøudvalget.

## Indstillinger

Chefen for Vej, Ejendom og Affald indstiller, at den private fællesvej [adresse] 48 nedlægges i henhold til den vedlagte ansøgning (Bilag 1 a og b) og de nedenfor nævnte vilkår.

## Behandling

Teknik- og Miljøudvalget.

## Sagsfremstilling

Baggrund

Kalundborg Kommune har modtaget en ansøgning fra ejeren af [adresse] 48 om at omlægge [adresse] 48, så vejen flyttes nærmere skel. Da privatvejsloven ikke indeholder regler for at omlægge en vej, vil der rent teknisk være tale om at nedlægge det eksisterende vejstykke og anlægge en ny vej.

Administrationens stillingtagen, jf. privatvejsloven § 72

Administrationen har foretaget følgende vurderinger på baggrund af privatvejslovens § 72:

* *Offentlige hensyn:* I forbindelse med nedlæggelse af private fællesveje på landet kan kommunen kun i meget begrænset omfang varetage almene offentlige hensyn. I dette tilfælde forudsættes det, at en ny vej etableres lige ved siden af den vej, som nedlægges. Administrationen finder derfor ikke, at almene offentlige hensyn er til hinder for det ansøgte.
* *Vejtekniske hensyn:* Disse hensyn er varetaget i nedenstående vilkår for den nye vej, som skal anlægges, inden den gamle vej kan nedlægges.
* *Strid med offentlig planlægning:* Der er ikke fundet forhold, der strider med den normale offentlige planlægning i Kalundborg Kommune.
* *Trafiktekniske hensyn:* Disse hensyn er varetaget i nedenstående vilkår for den nye vej, som skal anlægges, inden den gamle vej kan nedlægges.
* *Vurdering af, om vejen er eneste vejadgang for andre vejberettigede:* Dette er tilfældet, og hensynet til de vejberettigede er varetaget i nedenstående vilkår for den nye vej, som skal anlægges, inden den gamle vej kan nedlægges.

Vilkår for nedlæggelse

Administrationen forudsætter, at følgende vilkår stilles ved en eventuel nedlæggelse af privat fællesvej:

* Inden det eksisterende vejstykke nedlægges, etableres der en ny vej (se skitsetegning, Bilag 1 b). Ansøgeren har informeret Kalundborg Kommune om, at der foreligger en aftale mellem ham og ejerne af matrikel 2a om, at vejen også kan omlægges i den nordlige del af matrikel 2a (se skitsetegning, Bilag 1 b). Kommunens stillingtagen forudsætter en gyldig aftale mellem parterne til denne omlægning.
* Det nye anlæg skal som minimum have samme egenskaber som den vej, der nedlægges. Egenskaberne handler om vejens bredde, antal kørespor og bæreevne. De jordlodder/matrikler, som tilsluttes [adresse], må ikke stilles værre end forholdene til dags dato.
* Den nye vej forudsætter en godkendt overkørselstilladelse fra vejmyndigheden.
* Den nye vej udlægges, og de vejberettigede til den eksisterende vej tildeles vejrettigheder til den nye vej på samme vilkår som i dag, inden den gamle vej kan nedlægges (jf. privatvejsloven § 11). Tinglysning af udlægning og tildeling af vejrettigheder sker af vejejer og er uden omkostning for Kalundborg Kommune.

For en god ordens skyld skal det nævnes, at administrationen har informeret ansøgeren og de vejberettigede om, at hvis vejen fortsat skal vurderes at være i god og forsvarlig stand, vil en eventuel fremtidig udgravning på matriklen skulle forholde sig til, at der ikke skal graves tættere på vejarealet end to meter og med et anlæg ikke stejlere end 1:2.

Høringssvar fra de øvrige vejberettigede

Kommunen har udsendt partshøring (se Bilag 2) til de vejberettigede og har modtaget ét svar fra en vejberettiget. Vedkommende har ingen indvendinger, så længe de ovennævnte vilkår efterleves, og omlægningen af vejen ikke medfører udgifter for vedkommende i forbindelse med flytning af el-, vand- og fiberledninger.

Administrationen bemærker, at forhold om ledninger er en privatretlig sag mellem grundejere og ledningsejere. Derfor tager administrationen ikke stilling til udgiftsfordeling ved en eventuel flytning af ledninger.

Administrationens anbefaling

Administrationen anbefaler, at den private fællesvej [adresse] 48 nedlægges i henhold til den vedlagte ansøgning (se Bilag 1 a og b), under forudsætning af at de ovennævnte vilkår efterleves.

## Økonomiske konsekvenser

Ingen økonomiske konsekvenser.